Charlotte Broman Mølbæk (SF), 2024-11-08:
Tak for det.
Lovforslaget, vi behandler her i dag, udmønter aftalen om et forbedret familieretligt system fra november 2023.
SF er en del af aftalen ligesom alle Folketingets parter, og det er således en meget bred aftale.
Derfor spænder aftalen også over kompromiser.
For selv om jeg tror, at vi egentlig alle er fuldstændig enige om, hvad formålet og endemålet er, kan det godt være svært at blive enige om, hvordan vi kommer derhen.
Det er et meget sårbart område, hvor mange har meget på spil, og debatten bliver hurtigt polariseret.
Når en familie går fra hinanden, er det ofte smertefuldt for alle parter, og der er, uanset om det er intentionen eller ej, en risiko for, at barnet bliver fanget i forældrenes konflikt og lider skade.
For SF har to ting været særlig vigtige i aftalen.
Dels har det været afgørende for SF, at det skal fremgå tydeligt af lovgivningen, at barnets tarv og trivsel kommer i første række.
I sager om forældremyndighed skal fokus være på barnets tarv over forældrenes konflikt.
Dels har det været afgørende for os, at vi skaber nogle rammer i Familieretshuset med fokus på konfliktnedtrapning mellem forældre og sikrer, at Familieretshuset kan arbejde og styrke retssikkerheden i processen.
Vi skal i højere grad undgå, at vi kommer derhen, hvor konflikten eskalerer, og hvor barnet fanges og relationen til den ene eller eventuelt begge forældre skades unødigt.
Og hvis skaden sker, skal vi sikre de rigtige tilbud til at genopbygge relationen, så barnets ret til begge forældre sikres.
Derfor er vi positive over for, at det fremgår af lovforslaget, at fokus fortsat skal være på barnets bedste, og at vi samtidig styrker forældrenes retssikkerhed ved at udvide partshøringsfrister i de midlertidige afgørelser om kontaktbevarende samvær fra 3 til 4 uger.
Med lovforslaget får begrebet samværschikane samtidig en fremtrædende plads sammen med forældrefremmedgørelse.
I SF har vi nogle bekymringer ved at introducere et omstridt og ikke defineret begreb, som forældrefremmedgørelse er, og som mange organisationer, herunder Red Barnet og Børns Vilkår, gør opmærksom på i høringssvarene.
Det er derfor vigtigt, at det fremgår af lovforslagets bemærkninger.
Der skal laves en faglig guideline, og det skal afdækkes, hvorfor et barn har modstand mod samvær.
Vi kommer nok også til at stille nogle yderligere opklarende spørgsmål i udvalgsarbejdet, og vi mener, at vi skal ud og følge udviklingen tæt.
Samtidig er det netop vigtigt, at barnets relation til den ene forælder ikke lider skade som følge af forældrenes konflikt.
Derfor er jeg også glad for, at vi med aftalen fra sidste år sikrer hurtigere hjælp og bedre vejledning til familierne, som også kan have en konfliktnedtrappende effekt og styrke retssikkerheden, ligesom efteruddannelse af medarbejdere i psykisk vold er vigtigt for at arbejde med konflikten.
Samtidig styrker vi muligheden for overvåget samvær i barnets nærmiljø og børnegrupper og børnesamtaler i barnets nærmiljø.
Ikke mindst har det været vigtigt for os i aftalen, at vi har fokus på inddragelse af barnet i øjenhøjde med flere børnesagkyndige undersøgelser, ligesom det skal afsøges, om man i nogle sager kan lave et mindre omfattende supplement, så man altid sikrer barnets perspektiv.
Som nævnt er lovforslaget udtryk for en række kompromiser i en meget bred aftale.
For SF er det vigtigste at skærme barnet mod forældrenes konflikt og skabe nogle rammer for det, som er mest muligt konfliktnedtrappende, og ikke mindst selvfølgelig også barnets ret til begge forældre.
Vi kommer som sagt til at stille nogle opklarende spørgsmål i udvalgsarbejdet, men SF støtter lovforslaget.
Og så skal jeg huske at sige, at jeg skal hilse fra Enhedslisten, som stiller sig ligeledes.